Document ID: 32006D0723

ΑΠΌΦΑΣΗ ΤΗΣ ΕΠΙΤΡΟΠΉΣ
της 24ης Οκτωβρίου 2006
για την έγκριση της διάθεσης στην αγορά «ελαίου φύτρων αραβοσίτου με υψηλή περιεκτικότητα σε ασαπωνοποίητες ύλες» ως νέου συστατικού τροφίμων σύμφωνα με τον κανονισμό (ΕΚ) αριθ. 258/97 του Ευρωπαϊκού Κοινοβουλίου και του Συμβουλίου
[κοινοποιηθείσα υπό τον αριθμό Ε(2006) 4980]
(Το κείμενο στη γαλλική γλώσσα είναι το μόνο αυθεντικό)
(2006/723/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 258/97 του Ευρωπαϊκού Κοινοβουλίου και του Συμβουλίου, της 27ης Ιανουαρίου 1997, σχετικά με τα νέα τρόφιμα και τα νέα συστατικά τροφίμων (1), και ιδίως το άρθρο 7,
Εκτιμώντας τα ακόλουθα:
(1)
Στις 24 Οκτωβρίου 2001 η εταιρεία Laboratoires Pharmascience (με σημερινή επωνυμία Laboratoires Expanscience) υπέβαλε αίτηση στις αρμόδιες αρχές της Γαλλίας για τη διάθεση στην αγορά ελαίου φύτρων αραβοσίτου με υψηλή περιεκτικότητα σε ασαπωνοποίητες ύλες ως νέου συστατικού τροφίμων.
(2)
Στις 8 Ιανουαρίου 2002, οι αρμόδιες αρχές της Γαλλίας διαβίβασαν την αρχική τους έκθεση αξιολόγησης στην Επιτροπή. Η έκθεση κατέληγε στο συμπέρασμα ότι το έλαιο φύτρων αραβοσίτου με υψηλή περιεκτικότητα σε ασαπωνοποίητες ύλες, το οποίο προτείνεται ως συστατικό τροφίμων, σε ημερήσια πρόσληψη 2 g, καθιστά δυνατή τη συμπλήρωση της πρόσληψης βιταμίνης Ε· κατέληγε επίσης στο συμπέρασμα ότι τα επίπεδα φυτοστερόλης δεν ήταν επαρκή για τη μείωση της χοληστεριναιμίας.
(3)
Η Επιτροπή διαβίβασε την αρχική έκθεση αξιολόγησης σε όλα τα κράτη μέλη στις 18 Φεβρουαρίου 2002.
(4)
Εντός της περιόδου των 60 ημερών που ορίζεται στο άρθρο 6 παράγραφος 4 του κανονισμού (ΕΚ) αριθ. 258/97, διατυπώθηκαν αιτιολογημένες αντιρρήσεις για την εμπορία του προϊόντος σύμφωνα με τη διάταξη αυτή.
(5)
Κατά συνέπεια, ζητήθηκε η γνώμη της Ευρωπαϊκής Αρχής για την Ασφάλεια των Τροφίμων (ΕΑΑΤ) στις 30 Ιανουαρίου 2004.
(6)
Στις 6 Δεκεμβρίου 2005 η ΕΑΑΤ ενέκρινε τη «γνώμη της επιστημονικής ομάδας για τα διαιτητικά προϊόντα, τη διατροφή και τις αλλεργίες κατόπιν αιτήματος της Επιτροπής σχετικά με το έλαιο φύτρων αραβοσίτου με υψηλή περιεκτικότητα σε ασαπωνοποίητες ύλες ως συστατικό τροφίμων».
(7)
Η γνώμη κατέληγε στο συμπέρασμα ότι το προτεινόμενο επίπεδο ημερήσιας λήψης 2 g «ελαίου φύτρων αραβοσίτου με υψηλή περιεκτικότητα σε ασαπωνοποίητες ύλες» είναι ασφαλές.
(8)
Αναγνωρίζεται ότι το «έλαιο φύτρων αραβοσίτου με υψηλή περιεκτικότητα σε ασαπωνοποίητες ύλες» στο σκοπούμενο επίπεδο ημερήσιας λήψης 2 g αποτελεί ασφαλή πηγή βιταμίνης Ε. Για την επισήμανση και την παρουσίαση εφαρμόζεται η οδηγία 2002/46/ΕΟΚ (2) του Ευρωπαϊκού Κοινοβουλίου και του Συμβουλίου για την προσέγγιση των νομοθεσιών των κρατών μελών περί των συμπληρωμάτων διατροφής.
(9)
Βάσει της επιστημονικής αξιολόγησης διαπιστώνεται ότι το «έλαιο φύτρων αραβοσίτου με υψηλή περιεκτικότητα σε ασαπωνοποίητες ύλες» πληροί τα κριτήρια που καθορίζονται στο άρθρο 3 παράγραφος 1 του κανονισμού (ΕΚ) αριθ. 258/97.
(10)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Το «έλαιο φύτρων αραβοσίτου με υψηλή περιεκτικότητα σε ασαπωνοποίητες ύλες» που αναφέρεται στο παράρτημα μπορεί να διατεθεί στην αγορά της Κοινότητας ως νέο συστατικό τροφίμων προς χρήση σε συμπληρώματα διατροφής.
Άρθρο 2
Η μέγιστη ποσότητα «ελαίου φύτρων αραβοσίτου με υψηλή περιεκτικότητα σε ασαπωνοποίητες ύλες» που μπορεί να περιλαμβάνεται στη μερίδα που προτείνει για ημερήσια κατανάλωση ο κατασκευαστής είναι 2 g.
Άρθρο 3
Η ονομασία του νέου συστατικού τροφίμων είναι «εκχύλισμα ελαίου φύτρων αραβοσίτου».
Άρθρο 4
Η παρούσα απόφαση απευθύνεται στην εταιρεία Laboratoires Expanscience, Siège Social, 10, Avenue de l’Arche, F-92419 Courbevoie Cedex.
Βρυξέλλες, 24 Οκτωβρίου 2006.

Labels: 0
3
17